Diari Oficial de la Generalitat Valenciana


Sumari del DOGV 8290, del 09-05-2018 (2018/3847)

RESOLUCIÓ de 5 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/18-AIA Cheste.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8290

Data del DOGV
:   09-05-2018

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2018/3847


Data del document
:   05-04-2018

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * Cheste
    * impacte ambiental

RESOLUCIÓ de 5 d'abril de 2018, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 2/18-AIA Cheste. [2018/3847]  
De conformitat amb l'article 41.3 de la Llei 21/2013, de 9 de desembre, d'avaluació ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 2/18-AIA Cheste.  
  
  
«Declaració d'impacte ambiental  
Expedient: 2/0080-DSK.  
Títol: Subestació transformadora 132/20 kV ST Cheste i connexió E/S.  
Òrgan substantiu: Servei Territorial d'Indústria i Energia (ATASCT/2017/98/46).  
Promotor: I-Cross Circuito Cheste, SL.  
Titular: Iberdrola Distribución Eléctrica, SAU.  
Localització: polígon industrial Ciutat Circuit Cheste (València).  
  
  
Descripció del projecte  
Iberdrola Distribución Eléctrica, SAU, a instàncies d'E-Cross Circuit Cheste, SL, tramita el projecte de nova subestació elèctrica 132/20 kV denominada ST Cheste, que es localitzarà en la parcel·la 787 del polígon 32 del terme municipal de Cheste (València).  
La ST Cheste 132/20 kV disposarà d'un únic transformador de 132/20 kV i 40 MVA de potència. El sistema de 132 kV serà de tipus intempèrie i comptarà amb 6 posicions. El sistema de 20 kV se situa a l'interior d'edifici, en cel·les blindades amb aïllament en SF6 i 7 posicions. L'edifici serà de tipus prefabricat de formigó, en una sola planta i comptarà amb sales per a control i comunicacions i cel·les de 20 kV. Es dissenya amb una posició de transformació de reserva i espai per a un mòdul de 20 kV de reserva. Compte així mateix amb els elements auxiliars i complementaris necessaris.  
Se situa al costat del traçat de la L/132 kV de doble circuit (Buñol-Vilamarxant i Chiva-Vilamarxant), de la qual s'alimentarà. Per a l'execució de la connexió, se situarà en la mateixa parcel·la encara que fora del recinte tancat de la subestació, un suport intermedi de connexió amb el circuit Chiva-Vilamarxant de la línia esmentada. La connexió es realitzarà mitjançant la instal·lació d'un nou suport entre els suports 34 i 35 (que es denominarà 34.1), amb 9 travessers i banya única. La connexió amb la subestació mesurarà únicament 29 m. No s'afecten les servituds de la línia existent. Aquesta actuació, es considera conjuntament amb el projecte de la ST Cheste, a l'efecte de la seua avaluació ambiental.  
L'obra civil per a l'execució de la subestació comprendrà els treballs d'explanació, excavació i realització de fonamentacions i de la bancada de transformador, xarxa de drenatge, rases i canalitzacions per a cables de control i clos de tancament. La nova bancada es connectarà amb un sistema de contenció de fugides, format per un receptor d'emergència amb capacitat per al dielèctric del transformador.  
  
Tramitació administrativa  
Amb data 11 de gener de 2018, s'ha rebut del Servei Territorial d'Indústria i Energia de València, sol·licitud de declaració d'impacte ambiental del projecte de nova subestació elèctrica ST Cheste 132/20 kV, promoguda per E-Cross Circuito Cheste, SL, per a la seua cessió a Iberdrola Distribución Eléctrica, SAU, en el terme municipal de Cheste (València), l'expedient d'autorització del qual tramita aquesta amb referència ATASCT/2017/98/46. L'expedient ha sigut sotmés a informació pública i consultes (anuncis en el BOP de 17 d'octubre de 2017, en el DOGV de 18 d'octubre de 2017 i en el periòdic Las Provincias de 13.12.2017), sense que s'hagen presentat al·legacions de caràcter ambiental.  
La documentació que consta en l'expedient és:  
- Projecte tècnic de la subestació ST Cheste 132/20 kV.  
- Estudi d'impacte ambiental del projecte, document de síntesi i dades cartogràfiques.  
- Estudi d'integració paisatgística.  
Formulada consulta a l'Ajuntament de Cheste i a l'òrgan competent en paisatge, s'han obtingut els informes següents:  
- L'Ajuntament, mitjançant Decret d'Alcaldia de 16 de febrer de 2018, manifesta la seua conformitat amb la tramitació del projecte i assenyala que aquest s'adapta al planejament vigent.  
- El Servei d'Infraestructura Verda i Paisatge, emet informe en data 12 de març, de caràcter favorable, condicionat a l'adopció de mesures de restauració vegetal dels talussos externs de la subestació.  
  
Amb data 12 de gener de 2018, Iberdrola Distribució Eléctrica, SAU, com a titular de la línia elèctrica de doble circuit L/132 kV Chiva-Vilamarxant i Buñol-Vilamarxant i ha presentat document justificatiu de l'actuació a realitzar per a la connexió de la ST Cheste amb la L/132 kV Chiva-Vilamarxant (expedient 22/7670-ZXW).  
  
Afeccions legals  
El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals es troba la producció i distribució d'energia elèctrica (CNAE-93 Rev1 40,1).  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, els residus de construcció es gestionaran d'acord amb el Reial decret 105/2008, d'1 de febrer, i el Decret 200/2004, d'1 d'octubre. El Reial decret 679/2006, de 2 de juliol, regula la gestió dels olis usats.  
  
La comercialització i manipulació de gasos fluorats i equips basats en aquests, ha d'ajustar-se a les previsions del Reial decret 115/2017, de 17 de febrer.  
El Reial decret 1890/2008, de 14 de novembre, estableix criteris d'eficiència energètica en l'enllumenat exterior.  
Tot això, sense perjudici de les autoritzacions que pertoque obtindre d'altres organismes, de conformitat amb la normativa sectorial que resulte d'aplicació.  
  
Consideracions ambientals  
A l'efecte de l'avaluació ambiental de l'actuació, es consideren conjuntament en la present resolució el projecte de la nova ST Cheste 132/20 kV i la seua connexió d'entrada-eixida des de la L/132 kV Chiva-Vilamarxant, mitjançant un suport a situar sota el traçat d'aquesta i en la mateixa parcel·la afectada per la subestació. En coherència amb les previsions de la normativa en matèria d'avaluació ambiental, s'ha elaborat un únic estudi d'impacte ambiental (EsIA) que aborda les dues actuacions.  
El futur desenvolupament de sectors industrials previstos al sud del terme municipal de Cheste, fa necessari incrementar la dotació de potència elèctrica per a subministrament de la zona, i es requereix la instal·lació d'una nova infraestructura de transformació. Un dels límits del sector denominat La Ceja és coincident amb el traçat de la L/132 kV Vilamarxant-Chiva, qüestió considerada en la selecció de la ubicació, a fi de reduir la longitud de la línia de connexió. La parcel·la seleccionada, està travessada en el seu extrem oest per la línia, té superfície suficient per a albergar-hi la subestació i és perifèrica al sector, a més de comptar amb accés directe. Així mateix, es considera la possibilitat de desenvolupar en subterrani, sota vials i camins, la futura xarxa de distribució. Tot això, fa que resulte una opció avantatjosa per a la construcció de la infraestructura. Hi ha pronunciaments diversos sobre la qualificació i classificació de la parcel·la, encara que, en tot cas, resulta compatible l'ús considerat. A més de les alternatives d'ubicació, respecte a les alternatives de disseny, la subestació s'orienta de manera que s'optimitza l'organització dels equips tenint en compte la presència de la línia elèctrica de connexió, la futura eixida de les línies de 20 kV i es preveu una posició de transformador de reserva, tenint en compte l'augment de càrregues previsible.  
L'entorn en el qual se situa el projecte, és de caràcter agrícola i pràcticament pla. Destaca la proximitat a la carretera A-3, al sud i de la CV-378 i CV 3845, al nord-est. La parcel·la no es troba situada en l'àmbit de cap espai natural protegit ni Xarxa Natura 2000. Tampoc s'observen en l'entorn elements naturals d'interés que puguen veure's afectats per l'actuació. El nucli urbà de Cheste se situa a uns 1,5 km i la urbanització Agua Perdida, a uns 600 m, i són els sectors residencials més pròxims. No presenta riscos naturals rellevants. Cal assenyalar que, malgrat la llunyania, la parcel·la queda inclosa en l'àmbit del PORN (zona d'ordenació de recursos naturals) de l'Albufera. No obstant això, no s'estima que les actuacions previstes puguen tindre afecció sobre aquest espai o sobre les aigües que l'alimenten. La flora de l'entorn és bàsicament agrícola i espècies nitròfiles i la fauna té caràcter antropòfil, sense que es prevegen afeccions rellevants sobre aquesta derivades de l'actuació. Hi ha una xicoteta parcel·la de terreny forestal, uns 450 m al sud-oest.  
Respecte a la potencial afecció sobre el patrimoni cultural, s'han tingut en consideració els estudis realitzats per a la redacció i tramitació del planejament del sector La Ceja. D'acord amb aquesta informació, no consta la presència en la parcel·la d'elements d'aquesta índole que puguen veure's afectats pel projecte. En la tramitació del sector esmentat es va obtindre informe favorable als efectes patrimonials. En tot cas, qualsevol troballa durant les obres es comunicaria a l'òrgan competent. La parcel·la tampoc confronta amb vies pecuàries.  
La parcel·la està situada sobre una zona amb vulnerabilitat mitjana d'aqüífers. El nou transformador se situarà sobre bancada dotada de sistema de recollida de vessaments connectat amb depòsit de recollida, per a evitar la contaminació del sòl en cas de vessament o fuga.  
Per a l'execució del projecte, serà necessària l'eliminació del cultiu de garroferes existent en la parcel·la. No es preveuen grans moviments de terres derivats d'excavació, sinó que per contra, s'eleva la cota de la parcel·la per a albergar-hi les infraestructures i equips. Durant les obres, poden generar-se molèsties en l'entorn derivades de l'accés i moviment de maquinària i equips. El camí confrontant, permet l'accés d'aquests mitjans a la parcel·la, limitant l'afecció a tercers. S'incorporen mesures preventives durant les obres, encaminades a reduir l'afecció. En qualsevol cas, no s'observen en l'entorn elements sensibles que puguen veure's afectats de forma rellevant. El projecte incorpora el preceptiu estudi de gestió de residus de construcció i demolició. Finalitzades les obres, es procedirà a la revisió de les zones afectades i es netejaran i restauraran els terrenys.  
  
En fase de funcionament, no s'esperen afeccions rellevants, atesa l'absència d'elements sensibles en l'entorn. Es realitza una anàlisi de les emissions magnètiques en l'entorn exterior de la subestació elèctrica, considerant un grau de càrrega màxima dels equips. S'obtenen valors de l'ordre de 10 µT i 50 µT en la vora de la parcel·la de la subestació, inferiors al nivell de 100 µT establits per la normativa europea de referència. Així mateix, la configuració dels equips i aparellatge, redueix el camp elèctric. S'estima igualment que el funcionament de la subestació compleix els límits establits en la normativa en matèria de contaminació acústica.  
El programa de vigilància ambiental, inclou tasques de vigilància durant les obres d'execució del projecte i el seguiment durant el funcionament de la instal·lació, que comproven l'eficàcia de les mesures preventives i correctores incorporades al projecte i detecten qualsevol impacte no previst. Es preveu l'elaboració d'informes periòdics on es reflectiran les actuacions realitzades i qualsevol incidència detectada.  
  
  
Consideracions jurídiques  
El projecte de subestació elèctrica i la seua connexió elèctrica en 132 kV, constitueix un supòsit d'avaluació d'impacte ambiental ordinària (art. 7.1, d'acord amb les previsions de la Llei 21/2013, de 9 de desembre, i la Llei 2/1989, de 3 de març), en quedar inclòs en l'annex I epígraf 2.g del Decret 162/1990, de 15 d'octubre, de desplegament de la Llei 2/1989, i modificat pel Decret 32/2006, de 10 de març.  
  
En el projecte s'ha observat el tràmit d'avaluació d'impacte ambiental ordinària previst en la secció 1a del capítol 2 del títol II de la Llei 21/2013 i en les altres disposicions que són aplicables.  
L'article 13 del Decret 158/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Agricultura, Medi Ambient, Canvi Climàtic i Desenvolupament Rural, modificat pel Decret 80/2016, d'1 de juliol, i pel Decret 73/2017, de 2 de juny, atribueix a la Direcció General de Medi Natural i d'Avaluació Ambiental la competència en matèria d'avaluació ambiental estratègica i de projectes.  
Per tot això, es redacta la següent:  
  
Declaració d'impacte ambiental  
  
Primer  
Estimar acceptable, als sols efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte d'execució de la nova subestació elèctrica ST Cheste 132/20 kV i la seua connexió d'entrada/eixida des de la línia L/132 kV Chiva-Vilamarxant, previstos en la parcel·la 787 del polígon 32 del terme municipal de Cheste, promogut per E-Cross Circuito Cheste, SL, i Iberdrola Distribución Eléctrica, SAU, sempre que es desenvolupen d'acord amb les previsions del projecte, l'estudi d'impacte ambiental i altra documentació que hi ha en l'expedient, i amb les següents condicions:  
1. Han d'incorporar-se les previsions del Decret 7/2004, de 23 de gener, que estableix el plec de normes de seguretat en prevenció d'incendis forestals durant l'execució de les obres i tasques de manteniment, atesa la presència de terreny forestal a menys de 500 m.  
2. Hauran d'adoptar-se les mesures de restauració vegetal dels talussos externs de la subestació, segons informa l'òrgan competent en matèria de paisatge.  
3. Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
4. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si escau, l'aplicació de noves mesures correctores.  
  
Segon  
Notificar a les persones interessades que contra la present declaració d'impacte ambiental, per ser un acte de tràmit, no es pot interposar cap recurs; sense perjudici dels que, si escau, pertoquen en via administrativa o judicial enfront de l'acte d'autorització del projecte, d'acord amb el que es disposa en l'article 41.4 de la Llei 21/2013, de 9 de desembre.  
  
  
Tercer  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que es disposa en l'article 41.3 de la Llei 21/2013, de 9 de desembre.  
  
Quart  
La present declaració d'impacte ambiental perdrà la seua vigència i cessarà en la producció dels efectes que li són propis, si, una vegada publicat en el Diari Oficial de la Generalitat Valenciana, no s'ha procedit a l'autorització del projecte en el termini màxim de quatre anys, d'acord amb el que es disposa en l'article 43 de la Llei 21/2013, de 9 de desembre.  
  
València, 23 de març de 2018.- El director general de Medi Natural i d'Avaluació Ambiental: Antoni Marzo i Pastor.»  
  
València, 5 d'abril de 2018.- El director general de Medi Natural i d'Avaluació Ambiental: Antoni Marzo i Pastor.